RESOLUTION VEDTAGET AF RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET

den 22. april 1999

om en adfærdskodeks for bedre samarbejde mellem medlemsstaternes myndigheder om bekæmpelse af grænseoverskridende bedrageri i forbindelse med sociale sikringsydelser og -bidrag samt sort arbejde og om grænseoverskridende tilrådighedsstillelse af arbejdstagere

(1999/C 125/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

1. SOM FINDER, at samarbejde mellem medlemsstaterne i spørgsmål om grænseoverskridende beskæftigelse bør forbedres for at undgå negative konsekvenser for beskyttelse af arbejdstagerne og for arbejdsmarkedets funktion;

2. SOM ERKENDER, at et forbedret samarbejde og udveksling af oplysninger vil have positive virkninger for beskæftigelsessituationen og beskyttelsen af arbejdstagerne, specielt på følgende områder:

- bekæmpelse af grænseoverskridende bedrageri i forbindelse med sociale sikringsydelser og -bidrag, i det følgende benævnt "socialt bedrageri"

- bekæmpelse af sort arbejde, og

- grænseoverskridende tilrådighedsstillelse af arbejdstagere;

3. SOM ERINDRER OM, at Kommissionen i sin meddelelse om sort arbejde har opfordret til koordineret aktion på EU-plan for at bekæmpe sort arbejde;

4. SOM ERKENDER, at det som første skridt er ønskeligt, at der lægges vægt på at sikre bedre samarbejde mellem medlemsstaterne i bekæmpelsen af socialt bedrageri, i bekæmpelsen af sort arbejde og i forbindelse med grænseoverskridende tilrådighedsstillelse af arbejdstagere;

5. SOM ERINDRER OM, at der er fastsat visse bestemmelser om samarbejde mellem myndighederne i forbindelse med sociale sikringsydelser og -bidrag i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet(1), herunder relevante beslutninger og henstillinger fra Den Administrative Kommission for Vandrende Arbejdstageres Sociale Sikring, og i forbindelse med grænseoverskridende udstationering af arbejdstagere i Rådets og Europa-Parlamentets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser(2);

6. SOM FINDER, at bestående strukturer og procedurer åbner mulighed for grænseoverskridende samarbejde, især i forbindelse med artikel 4 i direktiv 96/71/EF;

7. SOM FINDER, at det på områder, som ikke er omfattet af disse bestemmelser, vil være ønskeligt, at der tilskyndes til øget bilateralt samarbejde og udveksling af oplysninger mellem medlemsstaterne på de områder, der er omfattet af denne resolution, i form af en ikke-bindende adfærdskodeks og under anvendelse af bestående strukturer og procedurer;

8. SOM FINDER, at medlemsstaternes socialvæsen og, hvis der findes et sådant og det har relevante beføjelser, arbejdstilsyn har stor betydning for gennemførelsen af denne adfærdskodeks;

9. SOM ERINDRER OM, at EF-Domstolen i dom af 17. december 1981 (sag 279/80, Webb) fastslog, at EF-traktatens artikel 59 ikke er til hinder for, at en medlemsstat, som kræver bevilling af virksomheder, der udlejer arbejdskraft, også kræver, at en tjenesteyder, der er etableret i en anden medlemsstat, hvor han udøver en sådan virksomhed, skal opfylde dette krav, selv om han er indehaver af en bevilling udstedt af etableringsstaten, idet det dog er en betingelse, dels at den medlemsstat, hvor tjenesteydelsen udføres, ikke under behandlingen af ansøgninger om og udstedelse af bevillinger udsætter tjenesteyderen for en forskelsbehandling på grundlag af nationalitet eller etableringssted, dels at den tager hensyn til de krav om dokumentation og sikkerhed, som tjenesteyderen allerede må opfylde i udførelsen af sin virksomhed i den medlemsstat, hvor han er etableret;,

10. SOM ERKENDER, at det er vigtigt at beskytte den grundlæggende ret til privatlivets fred i forbindelse med behandling af personoplysninger som sikret ved Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(3) og ved artikel 84, stk. 5, i forordning (EØF) nr. 1408/71;

11. SOM ERINDRER OM, at adfærdskodeksen udgør et politisk tilsagn og derfor ikke berører medlemsstaternes og Det Europæiske Fællesskabs rettigheder, pligter og beføjelser, herunder de eksisterende bilaterale og multilaterale arrangementer om samarbejde mellem myndigheder og organer i medlemsstaterne,

HAR VEDTAGET FØLGENDE RESOLUTION:

Medlemsstaterne opfordres til, i overensstemmelse med national lovgivning og praksis, at overholde følgende adfærdskodeks for et bedre samarbejde mellem medlemsstaternes myndigheder vedrørende bekæmpelse af grænseoverskridende bedrageri i forbindelse med sociale sikringsydelser og -bidrag samt sort arbejde og vedrørende grænseoverskridende tilrådighedsstillelse af arbejdstagere:

A. ADFÆRDSKODEKSENS FORMÅL OG ANVENDELSESOMRÅDE

1. Adfærdskodeksens formål er i tilfælde, hvor mindst to medlemsstater er involveret, at forbedre samarbejdet mellem de kompetente myndigheder og instanser ("organer") i medlemsstaterne ved bekæmpelse af socialt bedrageri, ved bekæmpelse af sort arbejde og i forbindelse med grænseoverskridende tilrådighedsstillelse af arbejdstagere.

2. I denne adfærdskodeks forstås ved:

a) "socialt bedrageri": enhver handling eller undladelse af at handle for at opnå eller modtage sociale sikringsydelser eller undgå forpligtelser til at betale sociale sikringsbidrag i strid med en medlemsstats lovgivning

b) "sort arbejde": enhver betalt aktivitet, som i sig selv er lovlig, men som ikke opgives i overensstemmelse med national lovgivning og praksis. Denne definition må under ingen omstændigheder være mere restriktiv end den enkelte medlemsstats gældende lovgivning

c) "grænseoverskridende tilrådighedsstillelse af arbejdstagere": at en arbejdsgiver i en medlemsstat stiller arbejdstagere til rådighed med henblik på at yde en bruger i en anden medlemsstat tjenester, idet ansættelsesforholdet mellem arbejdstageren og arbejdsgiveren fortsætter; denne adfærdskodeks må ikke forstås således, at tilrådighedsstillelse af arbejdstagere tillades i medlemsstater, hvor det ikke er tilladt efter national lovgivning.

B. SÆRLIGE ORDNINGER FOR ADMINISTRATIVT SAMARBEJDE OG ADMINISTRATIV BISTAND

1. Medlemsstaterne opfordres til at tage følgende skridt og vedtage følgende procedurer i overensstemmelse med national lovgivning og praksis for at forbedre samarbejdet mellem de kompetente organer ved bekæmpelse af socialt bedrageri og sort arbejde og ved kontrol med, om kravene til og betingelserne for grænseoverskridende tilrådighedsstillelse af arbejdstagere er opfyldt:

a) direkte kommunikation mellem de kompetente organer inden for rammerne af samarbejdet

b) udpegelse af nationale forbindelseskontorer i medlemsstaterne for at lette samarbejdet og underretning af de andre medlemsstater og Kommissionen herom; der er ikke behov for at oprette nye strukturer til dette formål

c) fremsendelse af alle anmodninger om samarbejde til en medlemsstats kompetente organ; organet i den medlemsstat, der har fremsendt ansøgningen, underrettes herom

d) gensidig ydelse af administrativ bistand mellem medlemsstaternes kompetente organer, specielt gennem meddelelse af oplysninger og fremsendelse af dokumenter.

2. Med hensyn til overførsel af data opfordres medlemsstaterne til at fremme samarbejdet mellem deres kompetente organer, der især består i at besvare begrundede anmodninger fra organer i andre medlemsstater om oplysninger om sociale sikringsydelser og -bidrag, formodet sort arbejde og grænseoverskridende tilrådighedsstillelse af arbejdstagere.

I alle tilfælde af dataoverførsel skal de berørte medlemsstater anvende al relevant national lovgivning og EF-lovgivning om beskyttelse af retten til privatlivets fred i forbindelse med behandling af personoplysninger.

3. Med hensyn til kontrol af erklæringer opfordres medlemsstaterne til i tvivlstilfælde, i overensstemmelse med national lovgivning og praksis, at yde hinanden gensidig administrativ bistand ved kontrollen af ægtheden af erklæringer om sagsforhold, som er relevante for områder, der er omfattet af denne adfærdskodeks.

4. Med hensyn til fremsendelse af dokumenter

a) kan dokumenter i sager om socialt bedrageri, sort arbejde og grænseoverskridende tilrådighedsstillelse af arbejdstagere sendes med posten

b) opfordres det organ, som har sendt et dokument med posten, til at sende det anmodende organ en forsendelsesattest eller en bekræftelse på modtagelse, som er underskrevet personligt af adressaten med angivelse af sted og dato for modtagelsen.

C. OPFØLGNING AF RESOLUTIONEN

Medlemsstaterne opfordres til at holde Kommissionen underrettet om de foranstaltninger, der træffes til gennemførelse af denne resolution.

(1) EFT L 149 af 5.7.1971, s. 2. Forordningen er senest ændret ved forordning (EF) nr. 307/1999 (EFT L 38 af 12.2.1999, s. 1).

(2) EFT L 18 af 21.1.1997, s. 1.

(3) EFT L 281 af 23.11.1995, s. 31.